Es liciten les obres del CEIP José García Planells i del CEIP Enric Valor i Vives de Manises
22 de maig de 2023

• Aquestes dos intervencions, emmarcades dins del Pla Edificant, suposaran una inversió de més d’un milió d’euros

Manises, 22 de maig de 2023. L’Ajuntament de Manises ha publicat a la Plataforma de Contractació de l'Estat la licitació de les obres d'adequació i millora del CEIP José García Planells i les intervencions al CEIP Enric Valor i Vives de Manises. Les obres ascendeixen a 600.109,58 € i 671.725,78 €, respectivament, i es troben emmarcades dins del Pla Edificant de la Conselleria d’Educació.

El Pla Edificant contempla actuacions als diferents centres educatius de la localitat. Aquestes actuacions s’emmarquen en un procés administratiu llarg que, segons les circumstàncies i detalls específics de cada memòria, poden anar amb major o menor agilitat, i és per això, que unes obres poden començar abans que d’altres.

Les intervencions a l’IES Jose Rodrigo Botet són les més avançades del Pla al municipi, les obres s’han iniciat i la previsió és que finalitzen en un període breu de temps.

Des de l’Ajuntament s’ha intentat que l’impacte de les obres en l’activitat escolar i en altres activitats realitzades als centres siga el menor possible, per tant, s’ha traslladat algunes de les activitats habituals dels mesos estivals a altres espais escolars que reunixen les condicions idònies per a albergar-les. Així, pel que fa a la resta d’intervencions en els centres educatius de la localitat, també dins del Pla Edificant, ara s’ha iniciat la licitació del CEIP García Planells i Enric Valor i està previst que al voltant del mes de juliol s’iniciaran les obres en aquests dos centres. Al primer centre, les inversions consistiran en la implantació d’aire condicionat, millora del sòl i del pati i de les portes d’Infantil, el tancament de les finestres del gimnàs i la renovació de la coberta. En relació a l’Enric Valor a més d’implantar l’aire condicionat, es millorarà el pati, el sòl de les pistes esportives, la porta d’entrada al centre, la coberta i altres qüestions relatives a manteniment.

Pel que fa al CEIP Félix Rodríguez les obres incidiran principalment en la millora dels tancaments, dels banys, l’escala d’emergències i l’ascensor, la implantació d’aire condicionat i la renovació de les cobertes. En quant al Benjamín Benlloch, no només es millorarà el tancament, també s’incidirà en l’accessibilitat de l’edifici, els banys, les pistes esportives i la renovació de les cobertes.

Les millores en l’IES Pere Boïl, CEIP Joan Fuster i IES Ausiàs March, estos tres centres estan en una situació administrativa diferent als tres anteriors, seran les següents. A l’IES Pere Boïl es col·locaran persianes orientables, s’adequarà i ampliarà la casa de la consergeria per habilitar espais educatius nous i es construirà gran lloc de magatzem. En referència al CEIP Joan Fuster, es crearà una aula de psicoestimulació, es reformarà i ampliarà la zona dels patis, es milloraran els tancaments, es cobrirà el gimnàs, es col·locarà aire condicionat i calefacció, es reformaran els banys i l’eixida d’emergències, es crearà una sala d’usos múltiples, s’ampliarà la parcel·la educativa amb espai per a un edifici per a administració i la construcció d’un nou espai adaptat per a infantil. Per últim, l’IES Ausiàs March es construirà un edifici nou per a ubicar una aula-taller, tres aules i un espai d’usos múltiples.

Entre les últimes actuacions que s’han dut a terme una ha estat la delegació de competències per a la secció del Conservatori Professional de Dansa i Espai Escènic que s’ubicarà a l’Auditori inacabat de la plaça de la Llenya. L’aprovació de la delegació suposa un pas més en la resolució d’un dels problemes històrics del consistori maniser. El total de la inversió que finalitzarà l’obra ascendix a 10.421.070,58€ assumits íntegrament per la Conselleria d’Educació mitjançant el Pla Edificant.

En definitiva, el pla Edificant de la Conselleria d’Educació invertirà en total més de 25 milions d’euros en millores d’infraestructures educatives de Manises.

CENTRE EDUCATIU

IMPORT DELEGACIONS

IES Jose Rodrigo Botet

437.312,98€

CEIP José García Planells

653.196,12€

CEIP Félix Rodríguez de la Fuente

1.264.779,45€

CEIP Benjamín Benlloch

1.203.180,15€

CEIP Enric Valor

657.503,30€

CEIP Vicente Nicolau Balaguer

6.046.734,04€

IES Pere Boïl

495.313,19€

CEIP Joan Fuster

3.350.879,16€

IES Ausiàs March

494.667,77€

Adequació espai existent a Conservatori Professional de Dansa i espai escènic

10.421.070,58€

TOTAL IMPORT DELEGACIONS

25.024.636,74€